
Predkladacia správa

Návrh vyhlášky Ministerstva zdravotníctva Slovenskej republiky o podrobnostiach o ochrane zdravia pred fyzickou záťažou pri práci (ďalej len „návrh vyhlášky“) predkladá Ministerstvo zdravotníctva Slovenskej republiky v rámci plnenia uznesenia vlády Slovenskej republiky č. 79 z 2. februára 2022 k návrhu zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia, ktorým sa ukladá ministrovi zdravotníctva predložiť do legislatívneho procesu podľa bodu C.45. návrh novely vyhlášky Ministerstva zdravotníctva Slovenskej republiky č. 542/2007 Z. z. o podrobnostiach o ochrane zdravia pred fyzickou záťažou pri práci, psychickou pracovnou záťažou a senzorickou záťažou pri práci (ďalej len „vyhláška Ministerstva zdravotníctva Slovenskej republiky č. 542/2007 Z. z.“) s cieľom aktualizácie postupu posudzovania fyzickej záťaže pri práci. 

Vyhláška Ministerstva zdravotníctva Slovenskej republiky č. 542/2007 Z. z. je vykonávacím predpisom zákona č. 355/2007 Z. z. o  ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len „zákon č. 355/2007 Z. z.“), ktorý bol novelizovaný zákonom č. 165/2026 Z. z. obsahuje splnomocňovacie ustanovenie na nový všeobecne záväzný právny predpis o podrobnostiach o ochrane zdravia pred fyzickou záťažou pri práci. Z toho dôvodu Ministerstvo zdravotníctva Slovenskej republiky pripravilo novú vyhlášku Ministerstva zdravotníctva Slovenskej republiky o podrobnostiach o ochrane zdravia pred fyzickou záťažou pri práci.

Cieľom predloženého návrhu vyhlášky je aktualizovať hodnotenie fyzickej záťaže pri práci a ustanoviť jednoznačné požiadavky na posúdenie zdravotného rizika zamestnancov vystavených pri práci fyzickej záťaži. Návrh vyhlášky upravuje hodnotenie fyzickej záťaže a následné posúdenie zdravotného rizika zamestnancov vystavených pri práci fyzickej záťaži. Predpokladá sa odstránenie čiastočného nesúladu ergonomických požiadaviek upravených príslušnými technickými normami, s požiadavkami na hodnotenie zdravotného rizika z fyzickej záťaže zamestnancov na pracovisku. 

Návrh vyhlášky ustanovuje požiadavky na miesto výkonu práce v súvislosti s obmedzovaním fyzickej záťaže pri práci, posúdenie fyzickej záťaže pri práci, ktoré pozostáva z hodnotenia celkovej fyzickej záťaže a lokálnej fyzickej záťaže. 
Ďalej ustanovuje požiadavky na hodnotenie celkovej fyzickej záťaže pri práci, pri ktorej je riziko poškodenia zdravia z celkového preťaženia organizmu a obehového systému a na predchádzanie tomuto riziku. Ustanovuje požiadavky na hodnotenie lokálnej fyzickej záťaže pri práci, pri ktorej je riziko poškodenia zdravia podporno-pohybového systému, najmä kostí, kĺbov, svalov, šliach a nervov a na predchádzanie tomuto riziku. 
Návrh vyhlášky ďalej ustanovuje základnú štruktúru posúdenia fyzickej záťaže pri práci podľa všetkých jej zložiek vrátane ručnej manipulácie s bremenami, ktorá je upravená  v osobitnom predpise. Zložky fyzickej záťaže sú: celková fyzická záťaž, ručná manipulácia s bremenami pri zdvíhaní, prenášaní, tlačení a ťahaní, nepriaznivé pracovné polohy, jednostranná záťaž horných končatín a lokálna svalová záťaž. Hodnotenie celkovej fyzickej záťaže sa vykonáva hodnotením energetického výdaja.
Ustanovuje tiež požiadavky na posúdenie zdravotného rizika a vykonávanie opatrení, ktoré vylúčia alebo znížia na najnižšiu možnú a dosiahnuteľnú mieru zvýšenú fyzickú záťaž pri práci.


Oproti predchádzajúcej právnej úprave navrhované úpravy v prístupe k hodnoteniu fyzickej záťaže a k posudzovaniu zdravotného rizika z vystavenia fyzickej záťaži pri práci znamenajú väčšiu prehľadnosť a jednoznačnosť pre rozlíšenie medzi prácou, ktorá z dôvodu vystavenia fyzickej záťaži predstavuje ohrozenie zdravia zamestnancov a prácou, ktorá ohrozenie zdravia zamestnancov nepredstavuje. 


Navrhovaná účinnosť vyhlášky je od 1. októbra 2026.

Nie je dôvod nesprístupňovania návrhu vyhlášky.

Návrh vyhlášky je v súlade s Európskou chartou miestnej samosprávy.

						    
